FCSB - ACS Poli Timișoara 7-0

Au marcat: Gnohere '13, '41, '63, Fl. Coman '34, '48, Larie '61, Fl. Tănase '86 p.

TEXT / VIDEO

CRONICA PARTIDEI:

Budescu și Gnohere continuă s-o cocoațe pe FCSB spre vârful clasamentului, în vreme ce situația golgeterului imaginat Alibec rămâne un subiect prea important pentru club

Gnohere marchează des, rezolvă calificarea în primăvara europeană și apropie FCSB de liderul CFR, da' parcă nu este, totuși, atât de bun ca Alibec! Africanul e un bizon, românul e un inorog sau un grifon, un animal fantastic căruia mitul îi atribuie calități neconfirmate în natură.

10-2!

Talentul bănuit al lui Denis îl face un fel de Van Basten într-o formație în care Becali mai vede și un Lampard Popescu, și un Coman Mbappe. În realitate, Alibec nu e nici măcar un Gnohere!

Ex-dinamovistul a ajuns aseară la zece goluri de când a început sezonul, vedeta cu care concurează pentru un loc de titular are doar două, dar lumea îl mai așteaptă pe Denis să revină după pedeapsa pe care i-a aplicat-o Dică, să reintre în echipă și să marcheze golurile de care se crede că ar fi capabil. Pentru ca bogații din Anglia să se năpustească la masa negocierilor cu milioanele de euro, disperați să pună mâna pe vârful lui Becali.

Adversari de la circ

Între timp, sezonul continuă și există motive de optimism pentru roș-albaștri, grație lui Gnohere și lui Budescu. Ei doi au încărcat punctele din Israel, tot ei au simplificat disputa cu Timișoara. Budi i-a dat două pase decisive "Bizonului", prima de vreo 50 de metri. Africanul s-a plictisit tot așteptând ca mingea să zboare jumătate de teren până la el, apărarea lui Poli n-a fost la fel de interesată să urmărească traiectoria.

Eddy Harlem n-a fost nici luat în marcaj, nici lăsat în ofsaid, a rămas singur și a alergat până a ajuns față în față cu Straton, pe care l-a trimis în plonjon cu o fentă din corp. 1-0. Mai departe, Budescu și Gnohere au continuat să se distreze cu o formație pe care cineva a deranjat-o, a trezit-o din somn și a obligat-o să se prezinte la un meci.

Gnohere, Gnohere, Gnohere!

Ionuț Popa a participat la comedie. Antrenorul a alcătuit o defensivă bună pentru vreun show TV de testat talente, nu pentru o echipă serioasă de fotbal. Un copil pe dreapta, Haruț.

Mijlocașul Soljici utilizat ca stoper și extrema Ciucur pe post de fundaș stânga. Ciucur e prea puțin agresiv chiar și pentru un atacant, dar e folosit pentru faze în care ar trebui să-i deposedeze pe Gnohere și pe Budescu! Bineînțeles că nu se întâmplă așa ceva, apărarea lui Poli nu există.

Gnohere, Gnohere, Gnohere, Coman, Coman, Larie, Tănase sunt numele golurilor pe care le-a încasat Timișoara. Asistentul Urzică n-a semnalizat ofsaidul de la 6-0. Ar fi fost păcat, dacă tot se pornise spectacolul și "Bizonul" se stabilea pe post de lider al golgeterilor campionatului.

FCSB s-a apropiat la un punct de CFR, așa că titlul rămâne accesibil. Apropierea s-a produs de când Dică a căpătat libertatea de a folosi fotbaliștii cu randament în realitate în locul animalului fantastic Alibec. Cât o să treacă până când Becali își va cere din nou poveștile pe teren în locul fotbaliștilor adevărați?

10goluri are Gnohere în acest sezon, în toate competițiile. Contra Timișoarei mai înscrisese și în tur, în victoria steliștilor cu 1-0

2 goluriare Alibec, niciunul în campionat. El e cel mai scump fotbalist din campionat, a costat două milioane de euro când a venit de la Astra, de 10 ori prețul lui Gnohere, cumpărat de la Dinamo

FCSB: Niță - Enache, Bălașa, Larie, J. Morais - L. Filip, Ov. Popescu - Golofca, Budescu, Fl. Coman - Gnohere

Rezerve: Stăncioiu, Fl. Tănase, Momcilovici, D. Benzar, De Amorim, Teixeira, Man

Antrenor: Nicolae Dică

ACS Poli: Straton - Hăruț, Soljici, Melinte, Ciucur - Vașvari, Artean - Munteanu, Curjurici, Mailat - Abraw

Rezerve: Smaranda, Cânu, Bocșan, Bîrnoi, Oprea, Bianconi, Doman

Antrenor: Ionuț Popa